कचरे की बाल्टी में तैयार होता है फ्लेवर; ये बच्चों की मौत का कारण, पढ़ें-कैसे बचें
Rajasthan Nagaur EK Rupaye Wali Pepsi Tragedy - Poisonous Ice Creams Putting Children's Lives at Risk इस बार संडे स्टोरी में पढ़िए उस 'आइसक्रीम जहर' की पड़ताल, जिसे राजस्थान में बच्चे और बड़े आंखें मूंदकर खा रहे हैं.....
जिस आइसक्रीम को खाते हुए बच्चों के चेहरे की मुस्कान को देखते ही आप और हम भाव-विभोर हो जाते हैं, वही आइसक्रीम इन दिनों हमारे नन्हे-मुन्नों की जान की दुश्मन बनी हुई है। नागौर के मेड़ता कस्बे में 3 बच्चों की मौत से लोग सहमे हुए हैं। इससे पहले पिछले साल सिरोही में भी 7 बच्चों ने आइसक्रीम खाकर दम तोड़ दिया था।
राजस्थान में अब दोबारा ऐसा न हो और सरकार कुछ करे न करे, आप जरूर सतर्क रहें। इसके लिए भास्कर की टीम ने तय किया कि हम आपको वो जगह दिखाएंगे, जहां हमारे नौनिहालों की जान लेने वाली जहरीली आइसक्रीम तैयार हो रही है। सड़ांध मारते दूध की आइसक्रीम, गंदगी की परत जमी बाल्टी में फूड कलर, भिनभिनाती मक्खी, कीड़े-मकोड़े सिर्फ उदाहरण हैं, पूरे राजस्थान में ऐसी कई फैक्ट्रियां चल रही हैं, जहां ये जहर तैयार हो रहा है।
न सिर्फ भयंकर गंदगी के बीच यह आइसक्रीम तैयार होती है, बल्कि इसमें एक्सपायरी डेट के कलर और खतरनाक केमिकल वाले फ्लेवर मिलाए जाते हैं, जो बच्चों को बीमार कर देते हैं।
इस बार संडे स्टोरी में पढ़िए उस 'आइसक्रीम जहर' की पड़ताल, जिसे राजस्थान में बच्चे और बड़े आंखें मूंदकर खा रहे हैं...
सबसे पहले जानिए किस तरह की आइसक्रीम है जहरीली
कुल्फियां खाने से 3 बच्चों की मौत के बाद भास्कर रिपोर्टर ने मेड़ता सिटी में कुछ लोगों से कुल्फियां और आइसक्रीम बनाने वालों के बारे में जानकारी जुटाई। पता चला कि मेड़ता सिटी में 4 फैक्ट्रियां हैं जहां कुल्फियां और आइसक्रीम फैक्ट्रियों में बनाई जाती हैं।
इसके अलावा दर्जनों घरों में भी रंगीन मीठा पानी छोटी-छोटी थैलियों में भरकर पैक किया जाता है। बाद में फ्रिज में जमा दिया जाता है। ये थैलियां बच्चों में जोली, जूली, चुस्की और पेप्सी जैसे नामों से फेमस हैं। सस्ती होने के कारण बच्चे इनकी तरफ ज्यादा आकर्षित होते हैं। इसके साथ ही भाटा कुल्फी और तरह-तरह के फ्लेवर वाली आइसक्रीम भी बच्चों के लिए बेहद खतरनाक साबित होती हैं।
भास्कर टीम जब नागौर में कुल्फी-आइसक्रीम बनाने वाली सभी फैक्ट्रियों में पहुंची तो बाहर ताले लगे थे। जानते हैं, क्यों? सरकार की छापेमारी के डर से। बच्चों की मौत के बाद आइसक्रीम फैक्ट्रियों से सैंपल कलेक्ट किए जा रहे हैं, इसलिए इन लोगों ने एहतियातन काम बंद कर दिया है।
दूरदराज के इलाके में अभी भी कोई खौफ नहीं है, इसलिए हम नागौर के मेड़ता सिटी से 80 किलोमीटर दूर गच्छीपुरा गांव पहुंचे, यहां कस्बे के आउटर में हमें आइसक्रीम फैक्ट्री मिली। दोपहर करीब 12.30 बजे कुल्फियां और आइसक्रीम बनाने का काम चल रहा था।
अंदर पहुंचे तो वहां काम करने वाले लड़कों ने हमें रोक दिया। आपको सच दिखाने के लिए हमने अपनी पहचान छुपाई और बहाना बनाया कि हम कुल्फी-आइसक्रीम की सप्लाई का काम करते हैं। इसलिए यहां आए हैं। क्वालिटी और रेट ठीक लगे तो हम रोजाना आइसक्रीम की सप्लाई लेंगे। इसके बाद उन्होंने हमें अंदर आने दिया।
फिर हमने जो 5 सीन देखे, वह न सिर्फ डराने वाले बल्कि आंखें, दिल-दिमाग खोलने वाले भी थे, आप भी देखिए..
सीन : 1
10 फीट दूर से जिस दूध से बदबू आई, उसकी आइसक्रीम बनाई
बारिश के दिनों में किसी कचरे के ढेर के आसपास जैसा कीचड़ जमा होता है, फैक्ट्री के प्लांट की फर्श पर लगभग उसी तरह की गंदगी फैली हुई थी। इधर-उधर गंदा पानी पड़ा था। उसी पानी के ऊपर से लोग चप्पल-जूते पहनकर निकल रहे थे और उसी फर्श पर एक गंदी बाल्टी में दूध पड़ा था।
करीब 10 फीट दूर से ही दूध से बदबू आ रही थी। अंदर मक्खियां भिनभिना रहीं थीं। दिखने में ऐसा लग रहा था कि जैसे कई दिनों से इस बाल्टी की सफाई भी नहीं की गई हो। बदबू इतनी थी कि 2 सेकेंड भी खड़ा होना मुश्किल था।
सीन : 2
बाल्टी में पड़ा था कचरा, उसी में फ्लेवर डाला
पास ही एक गंदे पानी की बाल्टी भी पड़ी थी। पानी की इस बाल्टी में कचरा भी पड़ा था। बावजूद इसके इसी गंदे और कचरे वाले पानी को ही मिलावटी घटिया दूध में मिलाकर आइसक्रीम का घोल तैयार किया जा रहा था।
सीन : 3
आइसक्रीम बनाने में एक्सपायरी डेट वाले फ्लेवर और केमिकल
आइसक्रीम प्लांट में कई तरह की कुल्फियां और आइसक्रीम बनाई जा रही थीं। इसके लिए अलग-अलग फ्लेवर और इन्हें रंग देने के लिए कई केमिकल वाले कलर का सहारा लिया जा रहा था। हमने जब वहां पड़ी कुछ बोटल को उठाकर देखा तो पता चला कि इनमें से कुछ तो पिछले साल ही एक्सपायर हो चुकी थी। बावजूद इसके इन्हें यहां काम में लिया जा रहा था। हमारी आंखों के सामने ही एक्सपायरी डेट के कलर से फ्लेवर्ड घोल तैयार किया गया। इसे तीसरी बाल्टी में खाली कर दिया गया। ये बाल्टी भी बहुत गंदी पड़ी थी, जिसे शायद ही कभी साफ किया गया हो।
सीन : 4
मटमैले और गंदे पानी की बर्फ से बनाई जा रही थी भाटा कुल्फी
वहीं, दूसरी तरफ कुछ छोटे-छोटे पानी के टैंक बने हुए थे। मटमैला और गंदा पानी मशीन के जरिए प्रोसेस कर बर्फ में बदला जा रहा था। पता चला कि ये बर्फ मार्केट में सिल्लियों के रूप में बिकता है और इसके अलावा इसी बर्फ से यहां भाटा कुल्फी भी तैयार की जाती है। जिसे अलग-अलग रंगीन फ्लेवर्ड के साथ बनाया जाता है।
सीन : 5
दूसरी फैक्ट्री में भी ऐसे ही हालात
इसके बाद हम यहां से 10 किलोमीटर आगे एक दूसरी आइसक्रीम-कुल्फी प्लांट में पहुंचे। यहां भी उसी तरह गंदे मटमैले पानी और केमिकल वाले मिलावटी दूध को रंगीन फ्लेवर मिलाकर जमाया जा रहा था।
प्लांट में जगह-जगह गंदगी पसरी थी और कीड़े-मकोड़ों और मक्खियों ने अपना डेरा जमा रखा था। हालत ये थी कि हम ज्यादा देर खड़े भी नहीं रह सके और जी खराब होना शुरू हो गया। हमने दोनों ही जगह रेट और डिमांड फाइनल करने के लिए दोबारा आने का कहा और वहां से निकल गए।
एक्सपर्ट डॉक्टर से समझिए कि कैसे ये आइसक्रीम बन जाती है मौत की वजह और वो 3 तरीके, जिससे आप घर राहत पा सकते हैं...
वरिष्ठ शिशु रोग विशेषज्ञ डॉ. सुनील गुप्ता और सीनियर पीडियाट्रिशियन डॉ. वीरेन्द्र मित्तल ने बताया कि आइसक्रीम में पानी, शक्कर और दूध तीन चीजें होती हैं। ये तीनों ही चीजें ऐसी हैं कि अगर सावधानी नहीं रखी तो मिलकर फूड पॉइजनिंग का कारण बनती हैं और कई स्टडी और रिपोट्‌र्स में ये साबित हो चुका है कि फूड पॉइजनिंग बहुत डेंजरस है और जानलेवा है। राजस्थान में कई जगह आइसक्रीम और कुल्फी बहुत ही गंदे तरीके से बनाई जाती है। यही कारण है कि कई बार ये जहर का रूप ले लेती है।
1. बच्चा जब आइसक्रीम खाता है तो उसे पेट दर्द होना शुरू हो जाता है। इसके बाद उल्टी दस्त और उसके हाथ-पांच ढीले पड़ने लग जाते हैं। ऐसे केसेज से निपटने के लिए जयपुर में अलग से चाइल्ड आइसोलेशन हॉस्पिटल बना हुआ है, पर गांवों में प्रॉपर ट्रीटमेंट नहीं मिल पाने से कई बार बच्चों की मौत हो जाती है।
2. घटिया दूध और शक्कर मिलकर एक टाइम के बाद बड़े घातक जहर का रूप ले लेते हैं, इसलिए सबसे बड़ा बचाव यही है कि इन्हें खाने से परहेज करें और घर पर ही बनाई गई दूसरी ठंडी सॉफ्ट ड्रिंक का आनंद लें।
3. आइसक्रीम और कुल्फी कई खतरनाक बैक्टीरिया को पनपने का मौका देते हैं। खासकर तब, जब एक ही आइसक्रीम और कुल्फी को पिघलने के बाद बार-बार जमाया गया हो।
4. ऐसी स्थिति में बैक्टीरिया पनपकर खतरनाक बन जाते हैं। ये बैक्टीरिया फूड पॉइजनिंग करके बड़ा हो या बच्चा किसी को भी मौत तक पहुंचा सकते हैं।
5. आइसक्रीम में पनपे ये बैक्टीरिया फूड पॉइजनिंग का कारण तो बनते ही हैं, साथ ही भीषण गर्मी में कुल्फी हीट स्ट्रोक का कारण भी बन सकती है।
6. इसकी वजह से बच्चे का ब्रेन फ्रीज हो जाता है और उसे दिमागी बुखार तक हो जाता है और आखिर में ये जानलेवा साबित होता है।
सबसे जानलेवा गलती : आइसक्रीम पिघले तो दोबारा न जमाएं
पिघली हुई कुल्फी या आइसक्रीम को दोबारा जमाने के लिए फ्रिज में रखना बेहद नॉर्मल बात है। खासकर गांवों में जहां बिजली आती-जाती रहती है।
यूके की एस्टन यूनिवर्सिटी में बायो मेडिकल साइंस की लेक्चरर आमरीन बशीर के मुताबिक पिघलने के बाद दोबारा जमाई गई आइसक्रीम को खाने से जान का खतरा भी हो सकता है।
दोबारा जमाने पर कुल्फी या आइसक्रीम में बैक्टीरिया पनपते हैं। इन्हीं बैक्टीरिया की वजह से साल 2015 में अमेरिका के कंसास स्टेट में आइसक्रीम खाने से 5 लोगों को हॉस्पिटल में एडमिट होना पड़ा था, वहीं 3 लोगों की मौत भी हो गई थी।
फूड पॉइजनिंग हो तो घर पर ये 3 चीजें जरूर करें
1. ओआरएस का घोल पिलाएं (ORS) : फ़ूड पॉइजनिंग से बॉडी में पानी की शॉर्टेज हो जाती है, इसे ठीक करने के लिए सादे पानी की जगह ORS का घोल पिलाना चाहिए। इससे जल्द आराम मिल सकता है।
2. सिंपल फ़ूड खिलाएं : फ़ूड पॉइजनिंग होने पर ज्यादा मसालेदार खाना नहीं खिलाना चाहिए। ऐसे में दलिया, खिचड़ी, रोटी और सादी सब्जी को भोजन में ले सकते हैं।
3. दही और छाछ फायदा करते हैं : दही या छाछ को पिलाना चाहिए। इससे पेट में ठंडक आती है और पेट में पानी की कमी दूर होती है।
ये सभी प्राइमरी तरीके हैं, लेकिन फ़ूड पॉइजनिंग होने पर जल्द से जल्द हायर सेंटर पर डॉक्टर को दिखाना बेहद जरूरी है।
अलग-अलग चीजों में बैक्टीरिया
भारत में फूड पॉइजनिंग एंटअमीबा, कैम्पिलोबैक्टर बैक्टीरिया, साल्मोनेला बैक्टीरिया, ई कोलाई बैक्टीरिया और नोरोवायरस के कारण ज्यादा होती है।
एंटअमीबा गंदे पानी और खाने के साथ शरीर में प्रवेश करते हैं। कैम्पिलोबैक्टर बैक्टीरिया पशु और पक्षियों की आंत में मिलता है। इंसान को यह बैक्टीरिया नॉनवेज, मशरूम खाने से परेशान कर सकता है।
साल्मोनेला बैक्टीरिया चिकन, अंडा, खीरा, तरबूज, खरबूजा, पिस्ता और अंकुरित चीजों में पाया जाता है। वहीं ई-कोलाई खराब दूध या कच्ची सब्जी खाने से शरीर में प्रवेश करता है।
बच्चों की मौत का जिम्मेदार कौन‌?
3 बच्चों की मौत पर जांच रिपोर्ट आने में लगेंगे 15-20 दिन
इसके बाद हमने नागौर जिले के फूड इंस्पेक्टर संदीप अग्रवाल से बात की तो उन्होंने बताया कि हाल ही में मेड़ता रोड में 3 मासूम बच्चों की मौतों के बाद हमने जिले भर में आइसक्रीम-कुल्फी प्लांट में रेड की है और वहां से सैंपल लिए हैं। इन्हें टेस्टिंग के लिए अजमेर लैब में भेजा गया है। रिपोर्ट आने में 15-20 दिन लगेंगे। इसके बाद ही कोई फाइनल निष्कर्ष निकाला जा सकता है।
3 साल से कड़ी सजा का कानून अटका
राजस्थान सरकार ने वर्ष 2018 में मिलावट रोकथाम के लिए कानून में संशोधन किया था। विधानसभा में संशोधन बिल पारित भी हो गया, लेकिन अब तक लागू नहीं हो पाया है।
यदि अटका हुआ संशोधन बिल कानूनी रूप ले ले, तो मिलावटखोरों के खिलाफ कड़ी सजा के दरवाजे खुल जाएंगे। मिलावटखोरी गैर जमानती अपराध बन जाएगा और दोषियों को 3 साल से लेकर आजीवन कारावास तक की सजा हो सकेगी।
पुलिस को मिलेगा अधिकार : पुलिस को खुद के स्तर पर प्रसंज्ञान लेने का अधिकार
फास्ट ट्रैक कोर्ट : नए कानून में सभी संभाग मुख्यालयों पर मिलावट के मामलों में सुनवाई के लिए फास्ट ट्रैक अदालतें खोलने का प्रावधान है। इससे सुनवाई जल्दी हो और दोषी को जल्द सजा मिल सके।
मौत साबित करना कठिन : नए कानून में मिलावटखोर को आजीवन कारावास की सजा दिलाने के लिए साबित करना होगा कि मिलावटी पदार्थ से किसी की मौत हुई है।
13 हजार नमूने मिलावटी, 2500 जानलेवा, लेकिन किसी को सजा नहीं
वर्ष 2011 में फूड सेफ्टी एक्ट बना, लेकिन मिलावटखोर बेखौफ अपना काम कर रहे हैं। नमूना जांच में मिलावट भी साबित हो जाए, तो जमानती अपराध होने के कारण दोषी छूट जाते हैं और अपना कारोबार फिर शुरू कर देते हैं।
एक्ट लागू होने के बाद पिछले दस वर्षों (2011 से 2021) में 13 हजार नमूने मिलावटी मिले हैं, लेकिन कोई सजा तक नहीं पहुंच पाया। इनमें करीब 2500 नमूनों में जानलेवा खतरनाक केमिकल पाए गए, लेकिन मिलावटखोर जमानत पर छूट गए।
आइसक्रीम बनाने के स्टैंडर्ड नियम
आइसक्रीम बनाने के लिए फूड एंड सेफ्टी डिपार्टमेंट ने कई स्टैंडर्ड नियम बना रखे हैं। कलर की क्वांटिटी 100 पीपीएम होनी जरूरी है। वहीं शुगर केवल 10 प्रतिशत ही रख सकते हैं। कुल्फी या आइसक्रीम में सेकरीन नहीं डाल सकते। फूड डिपार्टमेंट द्वारा लैब टेस्ट में इन्ही मापदंडों की जांच की जाएगी।
फूड लाइसेंस के बिना चल रही सैकड़ों फैक्ट्रियां
कोई भी आइसक्रीम फैक्ट्री खोलने से पहले उसका फूड लाइसेंस लेना पड़ता है, लेकिन ताज्जुब की बात है कि नागौर में अब तक 12 लाख से कम सालाना कारोबार वाली 30 आइसक्रीम फैक्ट्रियां ही रजिस्टर्ड हैं, जबकि CMHO से अप्रूव्ड इक्का-दुक्का ही फर्म हैं।
यह भी पढ़ें: 
हर मौत पर राजनीति करने वाले नेता चुप क्यों?:न हिंदू-मुस्लिम का एंगल, न छुआछूत का…किसी को नहीं दिख रहा 'मौत से फायदा'
तपती दुपहरी। तापमान 48 हो 50। गांव में पौ-पौ की आवाज के साथ सारे बच्चे नंगे पैर ही आवाज के पीछे भागते थे। कोई बाबा या चाचा साइकिल पर रंग-बिरंगी कुल्फियां लेकर आता था। किसी के पास चवन्नी होती थी तो किसी के पास अठन्नी। कुछ लोगों के पास घर का कबाड़। कोई भाटा(पत्थर) कुल्फी मांगता था तो कोई ऑरेंज और पेप्सी...(पूरी खबर पढ़िए)